
Digitālās kultūras mantojuma platformas noteikumi
Izdoti saskaņā ar Valsts informācijas sistēmu
likuma 18.panta piekto daļu
I. Vispārīgie jautājumi
· 1. Noteikumi nosaka valsts digitālā kultūras mantojuma platformas (turpmāk – platforma) darbības, datu apstrādes, finansēšanas, izmantošanas un pārvaldības kārtību.
· 2. Noteikumos lietotie termini:
· 2.1. datu devējs – valsts vai pašvaldības institūcija, privāto tiesību subjekts un privātpersona, kura nodrošina kultūras mantojuma digitālo objektu un datu veidošanu platformas koplietošanas informācijas sistēmās un pamatdarbības informācijas sistēmās;
· 2.2. dati – vienotie kultūras mantojuma atsauces dati un dati, kas nosaka kultūras mantojuma objekta autortiesību, blakustiesību un piekļuves tiesību korektu noteikšanu un norēķinu veikšanu ar autortiesību un blakustiesību subjektiem;
· 2.3. kultūras mantojuma digitālais objekts – kultūras mantojuma objekts, kas sastāv no digitālā satura datnēm, unikāla identifikatora un ziņām par saturu jeb metadatiem;
· 2.4. platformas koplietošanas informācijas sistēma – valsts informācijas sistēma, kas nodrošina šajos noteikumos noteikto platformas funkcionalitāti;
· 2.5. pamatdarbības informācijas sistēma – integrēta valsts vai pašvaldības iestāžu informācijas sistēma, kas izmanto platformu kultūras mantojuma digitālo objektu apritei, lai izpildītu valsts vai pašvaldības iestādes darbību reglamentējošos normatīvajos aktos noteiktās funkcijas nacionālā kultūras mantojuma veidošanai, saglabāšanai vai piekļuvei.
· 3. Platformas darbības mērķis ir nodrošināt valsts un pašvaldības iestāžu funkciju īstenošanu kultūras mantojuma digitālo objektu vienotai pārvaldībai, saglabāšanai un izplatīšanai, un digitālā kultūras mantojuma datu apriti starp pamatdarbības informācijas sistēmām un platformas koplietošanas informācijas sistēmām, kā arī uzkrāt kultūras mantojuma digitālos objektus un datus.
· 4. Datu devējs iesniedz platformā kultūras mantojuma digitālos objektus un datus to saglabāšanai, pārvaldībai un izplatīšanai. Datu devējs ir tiesīgs neiesniegt platformā kultūras mantojuma digitālā objekta satura datnes vienīgi tajos gadījumos, kad datu devējs atsevišķi nodrošina kultūras mantojuma digitālo objektu datņu saglabāšanu, un ir ieviests ar platformas pārzini saskaņots risinājums kultūras mantojuma digitālo objektu satura izplatīšanai šo noteikumu 12. punktā noteiktajā platformas sistēmā.
· 5. Latvijas Nacionālā bibliotēka ir platformas pārzinis un turētājs.
· 6. Platformas pārziņa uzdevums ir nodrošināt platformas sastāvā esošo koplietošanas informācijas sistēmu sadarbspēju un kultūras mantojuma datu aprites uzraudzību ar pamatdarbības sistēmām, kuras platformai piegādā kultūras mantojuma digitālos objektus un datus.
· 7. Par pamatdarbības informācijas sistēmas integrāciju ar platformas koplietošanas informācijas sistēmām ir atbildīgs attiecīgās pamatdarbības informācijas sistēmas pārzinis.
II. Platformas darbības kārtība
· 8. Platforma nodrošina vismaz šādu funkcionalitāti:
· 8.1. vienotu kultūras mantojuma digitālo objektu pārvaldību un saglabāšanu, tajā skaitā standartizētu un konsolidētu kultūras mantojuma digitālo objektu kataloga uzturēšanu;
· 8.2. vienotu koplietojamu kultūras mantojuma atsauces datu pārvaldību un pieejamību;
· 8.3. autortiesību, blakustiesību un piekļuves tiesību korektu noteikšanu, pārvaldību, norēķinu veikšanu ar autortiesību un blakustiesību subjektiem un datu uzkrāšanu;
· 8.4. vienotu kultūras mantojuma digitālo objektu izplatīšanu.
· 9. Vienotu kultūras mantojuma digitālo objektu pārvaldību un saglabāšanu nodrošina digitālo objektu pārvaldības sistēma, tajā skaitā uzturot standartizētu un konsolidētu kultūras mantojuma digitālo objektu katalogu. Digitālo objektu pārvaldības sistēmas pārvaldnieks ir Latvijas Nacionālā bibliotēka.
· 10. Vienotas koplietojamas kultūras mantojuma atsauces datu kopas pārvaldību un pieejamību nodrošina atsauces datu sistēma. Atsauces datu sistēmas pārvaldnieks ir Latvijas Nacionālā bibliotēka.
· 11. Autortiesību, blakustiesību un piekļuves tiesību korektu noteikšanu, pārvaldību, norēķinu veikšanu ar autortiesību un blakustiesību subjektiem un datu uzkrāšanu nodrošina autortiesību pārvaldības un licencēšanas sistēma. Autortiesību pārvaldības un licencēšanas sistēmas pārvaldnieks ir Kultūras informācijas sistēmu centrs.
· 12. Vienotu kultūras mantojuma digitālo objektu izplatīšanu nodrošina vienotā digitālā kultūras mantojuma izplatīšanas sistēma Latvijas Digitālā bibliotēka tīmekļvietnē www.digitalabiblioteka.lv. Sistēmas pārvaldnieks ir Latvijas Nacionālā bibliotēka.
· 13. Platformā iekļauto koplietošanas informācijas sistēmu pārziņi ir personas datu pārziņi attiecībā uz tiem personas datiem, kas nepieciešami, lai nodrošinātu piekļuvi attiecīgās informācijas sistēmas darbības organizēšanai atbilstoši normatīvajiem aktiem.
· 14. Platformā var tikt ietverti jauni koplietošanas risinājumi.
III. Platformas izmantošanas kārtība un darbība ar datiem
· 15. Datu devējs veic kultūras mantojuma digitālo objektu un datu veidošanu platformā.
· 16. Datu devējs ir tiesīgs veikt kultūras mantojuma digitālo objektu veidošanu pamatdarbības informācijas sistēmā šo noteikumu izpratnē. Šādā gadījumā datu devējs veic digitālo objektu veidošanu, izmantojot šo noteikumu 8.2. un 8.3. apakšpunktā noteikto platformas funkcionalitāti, un nodrošina digitālo objektu nodošanu platformai.
· 17. Par platformā iesniegto kultūras mantojuma digitālo objektu un datu pareizību un to aktualitāti atbild atbilstošais datu devējs.
· 18. Ja platformas pārzinis konstatē problēmas ar platformā iekļauto digitālo objektu un datu kvalitāti, tas par identificēto problēmu informē atbilstošo datu devēju.
· 19. Datu devējs pārbauda identificēto digitālo objektu un datu problēmu un nodrošina tās novēršanu.
· 20. Latvijas Nacionālā bibliotēka ir personas datu pārzinis attiecībā uz vienotajiem kultūras mantojuma atsauces datiem atbilstoši normatīvajiem aktiem.
· 21. Par platformas izmantošanu tiek slēgta vienošanās starp platformas pārzini un datu devēju.
· 22. Platformas pārzinis izstrādā un aktualizē platformas lietošanas noteikumus, kuros nosaka vismaz:
· 22.1. minimālās prasības kultūras mantojuma objekta digitālā satura datņu un metadatu ievadei platformas koplietošanas informācijas sistēmās;
· 22.2. datu veidošanas, papildināšanas un aktualizēšanas kārtību platformas koplietošanas informācijas sistēmās;
· 22.3. organizatoriska rakstura noteikumus, kas saistīti ar datu devēja reģistrēšanu, procedūru datu kļūdu pieteikšanai, lietotāju atbalstu;
· 22.4. datu devēju un platformas pārziņa pienākumus.
· 23. Platformas pārzinis platformas lietošanas noteikumus, kā arī izmaiņas tajos saskaņo ar platformas koplietošanas informācijas sistēmu pārziņiem un Kultūras ministriju.
· 24. Kultūras ministrija viena mēneša laikā pēc platformas lietošanas noteikumu saņemšanas izvērtē tajā iekļauto informāciju un paziņo Latvijas Nacionālajai bibliotēkai par lietošanas noteikumu apstiprināšanu vai noraidīšanu, norādot trūkumus, kurus nepieciešams novērst.
· 25. Platformas pārzinis lietošanas noteikumus publicē Latvijas Nacionālās bibliotēkas tīmekļvietnē un aktualizē tos pēc nepieciešamības.
· 26. Latvijas Nacionālā bibliotēka par veiktajām izmaiņām lietošanas noteikumos informē datu devēju piecas darba dienas pirms izmaiņu veikšanas.
· 27. Piekļuve platformas koplietošanas informācijas sistēmām – digitālo objektu pārvaldības sistēmai, atsauces datu sistēmai un autortiesību pārvaldības un licencēšanas sistēmai – tiek nodrošināta:
· 27.1. tikai identificētiem lietotājiem un tikai ar kvalificētiem identifikācijas līdzekļiem;
· 27.2. ar programmsaskarni, izmantojot koplietošanas informācijas sistēmu pārziņu noteiktos starpsistēmu autorizācijas līdzekļus.
· 28. Platformas pārzinim ir tiesības izplatīt un kopīgot kultūras mantojuma digitālos objektus Eiropas digitālajā kultūras platformā Europeana un citās datu platformās valsts un pašvaldības institūciju funkciju nodrošināšanai, pētniecības un izglītības vajadzībām, kā arī publicēšanai Latvijas atvērto datu portālā bez datu devēja piekrišanas. Pārējos gadījumos platformas pārzinim jāsaņem datu devēja piekrišana. Platformas pārzinis izplata un kopīgo kultūras mantojuma digitālos objektus, ievērojot Autortiesību likumu.
IV. Platformas finansēšanas un pārvaldības kārtība
· 29. Platformas pārvaldības organizācija ir digitālā kultūras mantojuma kompetenču centrs. Uz sadarbības līguma pamata ar digitālā kultūras mantojuma kompetenču centru valsts vai pašvaldību institūcijas nosaka sadarbības apjomu, tiesības un pienākumus.
· 30. Digitālā kultūras mantojuma kompetenču centra darbību uzrauga un kompetenču pārvaldniekus saskaņo Latvijas Digitālā kultūras mantojuma padome.
· 31. Platforma tiek uzturēta no valsts budžeta līdzekļiem.

